AbeBAZ Banikeza Amankampani Ayisithupha Amalicense Okusungula Imisakazo
Abenhlanganiso ezilwela ukuthukululwa kwamagagasi, eZimbabawe, bathi lanxa kulinyathelo elihle elithethwe ngabe BAZ okwakuqala embalini yelizwe, abajabuliswa yindlela ekhethwe ngayo labo abathole amalicense.
HARARE — Abohlangothi olubona ngokutholiswa kwamalicense okusakaza elizweni olweBroadcasting Authority of Zimbabwe - BAZ bazise ukuba sebegqibe umsebenzi wokukhangelisisa amankampani abhalele ukuthola imvumo yokusungula lumsebenzi elizweni. Abe BAZ banikeze amankampani ayisithupha phakathi kwalitshumi lane akade ebhalele ukuthiatholiswa amalicense lawa. Lokhu kuphume emhlanganweni lentathelizindaba owenzelwe emahofisini abeZimbabwe Media Commission Boardroom, eHarare, ngoLwesihlanu. Elinye lamalunga aweBoard yeBAZ umnumzana Rodney Mazeyewe uchasisa ngabakwenzileyo. "Umsebenzi lowu, sakhangela ama applications awabuyayo sayenza lama public inquiry. Laba abaphumelelayo yilaba, sinike abayisithupha amaliyisenzi awe TV, owakuqala yi Jester Media Private Limited, trading as Kumba TV. Owesihlanu, Fair Talk Communication Private Limited, trading as Ke Yona TV. Owokucina, owesithupha, Channel UMnu. Qhubani Moyo isiphathamandla kwenye yalamankampani kamabonakude eye Fairtalk Communications wamukele ngenjabulo ukuba inkampani yakhe ibe ngeyinye yabakhethiweyo ukuphiwa iLicense. UMoyo uveze njalo ukuba isigodlo salomsakazo weKiYona TV sizaba koBulawayo loba nje bezosakaza ilizwe lonke. Lanxa uzulu labenhlanganiso ezilwela ukuthukululwa kwamagagasi elizweni okubalisa eye Zimbabwe Zimbabwe Association of Community Radio Stations - ZACRAS zisithi lanxa kulinyathelo elihle elithethwe ngabe BAZ okwakuqala embalini yelizwe, abajabuliswa yindlela ekhethwe ngayo labo abathole amalicense. Umqondisi we ZACRAS, unkosikazi Vivienne Marara-Zhangazha uchasisa ngabakhonona ngakho. “Esingakuthakazeleliyo yikuthi abantu bakhona abanikwe amalayiyisensi, akula diversity ekade sikhuluma ngayo. Okukhona yi plurality, so thina njengeZACRAS sithi yebo kungaba le plurality in terms of amanumbers, amanye amabroadcasters asekhona kubroadcasting sector yethu, okusalayo yikuthi abantu laba bazakube be broadcaster i content enjani?. Bazabe be broadcaster yini icontent etshiyeneyo esingayijwayelanaga eyenza ukuthi umuntu wonke weZimbabwe ekwanise ukuthola into emchazayo kuTelevision?. " Abenhlanganiso elwela ilungelo lentathelizindaba ezisacathulayo eye Young Journalists Association Zimbabwe - YOJA labo bathi lanxa belemukela lelinyathelo elithethwe nguhulumende, kabasuthiswa yindlela akhethe ngayo abaphumelele ukuthola amaliyisensi. Isikhulumeli seYOJA u Leopold Munhende uchasisa ngokungasuthiseki kwabo njengenhlanganiso. "Okokuqala yikuthi abantu laba abanikwe ama license, amankampani la anikwe ama license, kukhanya ngamankampani avele elama layisensi, kumbe ngawamaphepha kumbe amaRadio Station. Njalo thina besicabanga ukuthi iBAZ izafuna layo ukuthi kube lotshintsho esikhiweni abayithi yi diversity, ukuthi ama views abe etshiyene, benike abanye labo abangela amalicense. Okunye yikuthi, kungani kuyasoleka ukuthi abantu laba abanikwe amalicense, amankampani lawa anikwe ama license, angani alobudlelwano lohulumende kumbe lebandla elibusayo ele Zanu Pf. Lokho, thina sithi ungani kuyasisolisa, siyakhonona. Besicela ukuthi nxa sekusenziwa lokhu, sekuphindwa njalo, bezame ukunika amanye amankampani kumbe abanye abantu abangela budlelwano obaziwayo leZanu Pf kumbe lohulumende." Kwasekelwa ngenye ingcwethi ecubungula ezombusazwe kanye lenhlalakahle kazulu umnumzana Tjenesani Ntungakwa. "I six le ekhulunywayo le, singakhangele kuthiwe kuletshumi lane, izititshi kumbeni ezazibhalele izingcwadi ukuthi zithole ithuba leli. Singakwazi ukuthi zonezo ezingu six, sikhethwe ngayiphi indlela?. Singakwazi ukuthi udaba lolu lwenzelwa ukuthi kumbeni kusasa sithi uhulumende uqondile kumbeni hatshi?. Mina ma kuyikuthi kumbeni kukhulunywa ngokuthi khona amagagasi sevulwa, ukuthi umuntu wonke engene, akube lendlela ezokwenza ukuthi umuntu wonke ezwisise ukuthi kuhamba njani. Lakho izimali lezi ezifunakalayo ezokubhadala ama layisenzi ankhona, zingacina zitholakala ngabalutshwana. " Abe BAZ bathi amankampani ayisithupha asetholiswe amalicense okusakaza kumele abe esemoyeni phakathi kwenyanga ezingaba ngumnyaka lengxenye-18 months. Nxa bengasasungulanga umsebenzi phakathi kwaleso sikhathi belakho ukuwathathelwa anikezwe abanye.